സുബൈദ നാടണഞ്ഞു സുമനസ്സുകളുടെ കാരുണ്യത്താല് കുവൈത്ത് സിറ്റി: പ്രമേഹംമൂലം കാലില് മാരകമുറിവ് രൂപപ്പെട്ട് പ്രയാസത്തിലായിരുന്ന തിരുവനന്തപുരം സ്വദേശി സുബൈദ നാടണഞ്ഞു. വീടുകളില് പോയി ജോലിചെയ്ത് ജീവിതം മുന്നോട്ടുകൊണ്ടുപോയിരുന്ന സുബൈദയുടെ ജോലിക്ക് പോകാന് കഴിയാത്ത ദയനീയസ്ഥിതി അറിഞ്ഞ് കഴിഞ്ഞ ആഴ്ച വെല്ഫെയര് കേരള കുവൈത്ത് പ്രവര്ത്തകരായ നാസര് ഇല്ലത്ത്, സലീം, ജാസിം എന്നിവര് അവരെ സന്ദര്ശിച്ചിരുന്നു. നല്ല ചികിത്സക്കായി എങ്ങനെയെങ്കിലും നാട്ടിലെത്തിക്കണമെന്നായിരുന്നു അവരുടെ ആവശ്യം. വെല്ഫെയര് പ്രവര്ത്തകരുടെ ശ്രമഫലമായി അതിനുള്ള വഴിയൊരുങ്ങി. കഴിഞ്ഞദിവസം കുവൈത്ത് എയര്വേസ് വിമാനത്തില് അവരെ നാട്ടിലേക്കയച്ചു. വളര്ത്തുമകള് മാത്രമുള്ള അവര് ചെറിയൊരു വീടുണ്ടാക്കുക, മകളെ പഠിപ്പിച്ച് നല്ലനിലയില് എത്തിക്കുക തുടങ്ങിയ സ്വപ്നങ്ങള് ബാക്കിയാക്കിയാണ് മടങ്ങിയത്. മുറിവ് കാരണം നടക്കാന് സാധിക്കാത്തതിനാല് തിരുവനന്തപുരത്തുള്ള വെല്ഫെയര് പാര്ട്ടി പ്രവര്ത്തകരുമായി ബന്ധപ്പെട്ട് വിമാനത്താവളത്തില്നിന്ന് നേരിട്ട് ഹോസ്പിറ്റലില് എത്തിക്കാനുള്ള സംവിധാനമൊരുക്കിയതായി വെല്ഫെയര് കേരള കുവൈത്ത് ഭാരവാഹികള് പറഞ്ഞു. വെല്ഫെയര് കേരള കുവൈത്ത് പ്രവര്ത്തകര് സമാഹരിച്ച തുകയും അവരുടെ കെട്ടിടത്തില് താമസിച്ചിരുന്ന മറ്റ് മലയാളികള് ചേര്ന്ന് സ്വരൂപിച്ച ഒരു ലക്ഷം രൂപയും നാട്ടിലെ അക്കൗണ്ടിലേക്ക് അയച്ചു. വെല്ഫെയര് കേരള കുവൈത്ത് തിരുവനന്തപുരം ജില്ല പ്രസിഡന്റ് നിഷാദ് ഇളയത് ഇടവ പ്രവര്ത്തനങ്ങള്ക്ക് നേതൃത്വം നല്കി.